Rio–Antirrio zubia

Rio–Antirrio zubia (grezieraz: Γέφυρα Ρίου–Αντιρρίου), ofizialki Charilaos Trikoupis zubia, Grezian dagoen Korintoko golkoa zeharkatzen duen tirante-zubia da, munduko tirante-zubi luzeena. Grezia hegoaldeko Peloponeso penintsula gainontzeko Greziarekin lotzen du, autoei kilometro askotako itzulingurua egitea ekidinez. Historia Aurrez txalupa eta ferry sistema batek zeharkatzen zuen itsasartea. 1880an Charilaos Trikoupis Greziako Lehen Ministroak adierazi zuen lehenengo aldiz Korintoko golkoa zeharkatuko zuen zubi bat eraikitzeko proposamena, baina XX. mendearen amaierararte ez zen teknikoki bideragarria zen proiekturik aurkeztu. 1991ean egin ziren lizitazioak, 1996an aukeratu zen proiektua eta 1998ko uztailean ezarri zuen lehen harria Constantinos Stephanopoulos presidenteak. 2004an inauguratu zen Atenas 2004ko Olinpiar Jokoekin batera, izan ere suzi olinpikoa izan baitzen zubia zeharkatzen lehenengoa. Deskribapena Korinto golkoaren eta Patrasko golkoaren artean dagoen Rion itsasartea aukeratu zen zubia eraikitzeko, tarterik estuena baita, Rio (hegoaldean) eta Antirrio (iparraldean) herriak lotuz. Ia 3 kilometroko luzera du, 2.880 metro hain zuzen ere, haietatik 2.252 metro uraren gainean. Lau zutabek eusten dute zubia, erdiko biek 164 metrotako altuera dute eta alboetako biek 141 metrotakoa. Bost zubibegi ditu, erdiko hirurek 560 metrotako zabalera dute eta alboetako biek 286 metrotakoa. Zubiaren zabalera 27,2 metrotakoa da eta A5 autopista igarotzen da bertatik. Eraikuntza ijeniaritza modernoaren mirari gisa hartzen da, izan ere itsasarteak 65 metrotako sakonera baitu eta hondoa nahiko ezegonkorra baita. Inguruak gainera jarduera sismiko handia du, ertz biak plaka tektoniko desberdinetan kokaturik baitaude. Korintoko golkoa urtean 10-15 mm zabaltzen ari da. Azkenik itsasartean 110 km/h-ko haizeak aurkitzea nahiko ohikoa izaten da. Erreferentziak Kanpo estekak